Vannak, akik megússzák az útdíjat
Elvileg nem akadályozza az útdíj a mentők, a rendőrök és a tűzoltók munkáját. Nekik nem kell ugyanis megyei matricát venniük, ha felhajtanak a január elsejétől fizetőssé vált útszakaszokra – derül ki az Origo cikkéből.
A kék lámpás járműveknek az autópályákon eddig sem kellett matricát használniuk, és az év elejétől fizetőssé vált útszakaszokra is díjmentesen hajthatnak rá a mentők, tűzoltók, rendőrök. Vagyis nem kell nekik matricát venniük, így ez éles helyzetben nem okoz időveszteséget – olvasható a hírportálon.

Győrfi Pál, az Országos Mentőszolgálat szóvivője megerősítette, hogy a mentőautók mentességet élveznek, nem kell rájuk matrica.

A katasztrófavédelem járművei, így a tűzoltóautók ugyancsak mentesülnek a díjfizetési kötelezettség alól – mondta Hajdu Márton, az Országos Katasztrófavédelmi Főigazgatóság szóvivője.

Az ORFK sajtóirodájától azt közölték, hogy az év első napjával bevezetett megyei matricás rendszer, illetve az új útszakaszok fizetőssé válása a rendőrségi járművek esetében többletköltséget nem jelent, mivel a rendvédelmi szervek által üzemben tartott gépjárművek után nem kell útdíjat fizetni.

Ők nem járnak jól. Vagy mégis?

Nem élvez mentességet az útdíjfizetés alól a közösségi közlekedés: a BKV és a Volán járataira a meg kell venni a megyei matricát. A BKV-nak három járatára kellene matrica. A társaság az ígéretek szerint a nyitott kérdések tisztázása után utólag rendezi a kötelezettségét.

A 200E és annak éjszakai járata, a 900-as jár a Liszt Ferenc Nemzetközi Repülőtér felé, a 296-os busz pedig az újpalotai és a békásmegyeri lakótelepeket köti össze Rákospalotán és Káposztásmegyeren keresztül. Itt a Megyeri hídi átkelés miatt lenne szükség a megyei matricára.

A Volán viszont még jól is járhat az új rendszerrel. Pest megyében összesen 390 buszra kell matricát vásárolnia a Volánbusznak, de spórolni tud azzal, hogy míg tavaly 299 járatára éves autópálya-matricát kellett venni, idén 70 autóbuszon ez helyettesíthető már megyei matricával.
útdíj rendőr mentő tűzoltók